ועדת הכלכלה, כנסת 23, פרוטוקול מספר 147, 2020-12-08 13:30

ינון אזולאי: שלום לכולם, אני מתכבד לפתוח את ישיבת ועדת הכלכלה בנושא הפעלת קווי תחבורה ציבורית בשבת ללא ביקוש וללא הצדקה.

ינון אזולאי: הנושא הובא לדיון מהיר על פי בקשתם של חברי הכנסת משה ארבל ואופיר סופר.

ינון אזולאי: חבר הכנסת משה ארבל, בבקשה.

ינון אזולאי: אני אציין שהמדיניות של יושב-ראש הוועדה היא שכל חברי הכנסת יכולים לדבר, גם בלי להירשם.

ינון אזולאי: אנחנו נמשיך כך, אנחנו בסך הכול תלמידים של יושב-ראש הוועדה.

אלעזר שטרן: לכבוד ייחשב לנו.

משה ארבל: תודה רבה.

משה ארבל: אדוני היושב-ראש, חברי הכנסת, מדובר כאן על בקשה לדיון דחוף שביקשנו חבר הכנסת אופיר סופר ואנוכי, בעקבות פנייה שקיבלתי בנוגע להפעלת קו 42 בשבת כשהוא ריק כמעט לחלוטין מנוסעים.

משה ארבל: פניתי בשאילתה לשרת התחבורה והבטיחות בדרכים והיא השיבה לי כי הביקוש לקו 42 ולקווים נוספים ביישובי המגזר הכפרי איננו גבוה - - -

בועז טופורובסקי: סליחה, למה את יוצאת?

שקד חסון: לא נותנים לי להישאר בישיבה ולדבר.

בועז טופורובסקי: למה היא יוצאת?

עידית חנוכה: הישיבה היא עם נציגי משרדי ממשלה.

עידית חנוכה: אף ארגון לא נוכח כאן, הם משתתפים בזום ואת רשאית להשתתף בזום, גברתי, ולא להתפרץ לישיבה.

שקד חסון: אין צורך לצעוק עליי - - -

עידית חנוכה: את מנסה לייצר פרובוקציה.

שקד חסון: אני נשבעת שזה לא מה שאני מנסה לעשות.

שקד חסון: זו העבודה שלי לנסות לבוא ולהציג את הדברים - - -

עידית חנוכה: העבודה שלך היא להירשם לדיון כדין ולהגיע באישור.

שקד חסון: גברתי, קודם כול, אין צורך לצעוק עליי.

שקד חסון: אני אזרחית ואתם נציגי ציבור - - -

ינון אזולאי: סליחה, מנהלת הוועדה מבקשת ממך לצאת.

ינון אזולאי: אני מכבד אותך ואני מבקש שתצאי.

שקד חסון: אני אשמח להגיד שאני לא אפר את בקשתה של מנהלת הוועדה, אני אשמח אם הוועדה תואיל בטובה לבחון את האפשרות לתת לי.

עידית חנוכה: את יכולה להשתתף בזום.

ינון אזולאי: מנהלת הוועדה אומרת שיש נהלים ברורים ואת יכולה להשתתף בזום.

שקד חסון: אני מבינה, אבל יצא וכבר היינו בישיבות ועדה אחרות בכנסת בתקופת הקורונה - - -

עידית חנוכה: אבל גופים אחרים לא הגיעו.

עידית חנוכה: אני לא מבינה למה את צועקת עליי, מה זאת צורת הדיבור הזאת?

עידית חנוכה: אני מבינה שעשיתי טעות, טעיתי.

ינון אזולאי: שקד, הזמן שלנו קצוב.

ינון אזולאי: הרבה ביקשו להשתתף בדיון פה ונענו בשלילה.

ינון אזולאי: רק משרדי ממשלה קיבלו את האפשרות להשתתף.

ינון אזולאי: לכן גם לאחר מעשה שנכנסת לפה, דבר שלא היה צריך להיות, אנחנו מבקשים ממך לצאת ולהשתתף בזום.

ינון אזולאי: אם תבקשי בזום, נשקול את האפשרות לתת לך גם לדבר.

ינון אזולאי: תודה רבה.

שקד חסון: כבר אושרה לי ההשתתפות בזום, אני מבקשת שתבחנו בכל זאת את האפשרות לתת לי לחזור לוועדה מהסיבה הפשוטה שאני פה וזה לא נעשה בכוונה - -

ינון אזולאי: אוקיי, תצאי ואם נראה שכן, אנחנו נודיע לך.

שקד חסון: - - בטח לא למען פרובוקציה ובטח שמנהלת הוועדה לא צריכה לצעוק עליי שהגעתי.

שקד חסון: קצת כבוד לאנשים שעושים את העבודה שלהם.

ינון אזולאי: מנהלת הוועדה עושה את עבודתה נאמנה וזה מה שנהוג לעשות פה בוועדה.

ינון אזולאי: אני מבקש לא להיכנס איתה לדין ודברים.

ינון אזולאי: היא עושה את עבודתה נאמנה ומקבלת את כל הגיבוי לזה.

ינון אזולאי: תודה רבה לך.

שקד חסון: אני מנסה לצאת.

שקד חסון: אתם יכולים לדבר בצורה מכובדת, לא יקרה שום דבר.

ינון אזולאי: חבר הכנסת ארבל, בבקשה.

משה ארבל: אדוני היושב-ראש, חברי הכנסת, מנהלת הוועדה, פניתי בעקבות פניית ציבור שקיבלתי בנוגע לקו 42 על כך שהוא נוסע בשבת כשהוא ריק כמעט לחלוטין.

משה ארבל: פניתי לשרת התחבורה והבטיחות בדרכים בשאילתה בנושא הזה.

משה ארבל: היא השיבה לי שהביקוש לקו המדובר ולקווים נוספים ביישובי המגזר הכפרי איננו גבוה – וכך היא כתבה במפורש: "הוא עומד בדרך כלל על לא יותר משני נוסעים בנסיעה ולעתים אף פחות בשאר ימות השבוע ובעיקר בסופי השבוע, עת נרשמת ירידה בביקוש.

משה ארבל: בשל שיקולים של הבטחת רצף שירות למגזר הכפרי, שהוא שיקול חשוב, נשמרת נסיעה יומית אחת או שתיים לכל היותר בסופי שבוע וממילא לא נעשית בחינה מיוחדת של מספר הנוסעים בקו כחלק מהשיקולים להמשך הפעלתו.

משה ארבל: כיום ניתן לבצע את הבחינה הזאת בצורה קלה, מכיוון שהנוסעים משתמשים ברב קו שהוא דיגיטלי.

משה ארבל: כידוע, ברירת המחדל החוקית שנקבעה היא איסור על הפעלת קו שירות בימי מנוחה.

משה ארבל: זו ברירת המחדל הראשונה בין מניין השיקולים שעל שר התחבורה לשקול בבואו לבחון את הצורך בהפעלת קו ביום המנוחה השבועי באופן חריג וחובתו בחוק להתחשב ככל הניתן במסורת ישראל בכל הנוגע לאיסור תנועת כלי רכב בימי מנוחה, כך לפי פקודת התעבורה [נוסח חדש]".

משה ארבל: לנוכח דרישות החוק אין שום הצדקה להפעלת קו תחבורה ציבורית בעיצומה של שבת כשהוא ריק, אין הצדקה להפעיל אוטובוס של 50 מושבים לרווחת נוסע יחיד ואין דבר וחצי דבר עם הבטחת שירותי תחבורה חיוניים למגזר הכפרי כאשר בבירור אין דרישה לדבר הזה.

משה ארבל: לא ייתכן שמשרד התחבורה לא בוחן באופן רציף את הביקוש לקווים החריגים אותם הוא מאשר.

משה ארבל: לא ניתן לומר שהפעלת קו שירות בשבת היא חיונית כשאין לקוחות לחלוטין והאוטובוס ריק.

משה ארבל: קודם כול, אני מודה לשרת התחבורה שהייתה הגונה ובשאילתה שהפניתי אליה כתבה לי את האמת.

משה ארבל: לצערי הרב זה לא טריוויאלי במחוזותינו - -

אלעזר שטרן: מה, לא טריוויאלי ששרת התחבורה כותבת את האמת?

משה ארבל: - - ששרים כותבים את כל האמת ויכלו בקלות – לצערי כמי שמכיר תשובות של שרים, הייתי שיאן השאילתות בכנסת הקודמת ואני משתמש בכלי הזה גם היום – לא לומר את כל האמת ולא לתת את כל הנתונים.

משה ארבל: אני רוצה לומר שזה ראוי להערכה שהשרה שמה לכנסת את כל הנתונים.

משה ארבל: זו חובתה והיא עשתה את זה.

משה ארבל: כאן בכנסת תפקידנו לפקח על עבודת הממשלה ולדרוש תשובות על ההתנהלות הזאת של משרד התחבורה כאשר היא נוגדת היגיון, נוגדת שכל ישר.

משה ארבל: בסוף גם מדובר על הקצאת משאבים, על כסף וגם על ערכים.

משה ארבל: כשמוציאים נהג מיום המנוחה השבועי שלו, מארוחת שישי שלו עם המשפחה, לטובת אינטרס ציבורי שלא קיים, כי הציבור לא צריך את המוצר, אז צריך לחשוב פעמיים על מהות אותו דבר.

משה ארבל: וכן, גם על הערך היהודי של שבת, מותר לומר את זה, לא רק הערך הסוציאלי.

משה ארבל: במדינה יהודית ודמוקרטית יש ערך חשוב מאוד לשבת בפרהסיה הציבורית שלה, גם באשר לסוגיית הפעלת תחבורה ציבורית, בוודאי ובוודאי ללא צורך.

משה ארבל: תודה רבה.

ינון אזולאי: אמרת שהשרה אמרה את האמת.

ינון אזולאי: חבר הכנסת שטרן, צריך קודם כול שהשרים יחזירו תשובה, כי בדרך כלל כשאנחנו שואלים שאילתות עד שאנחנו מקבלים תשובה עוברת חצי שנה.

אופיר סופר: התכוונת שיש תשובה בגוף התשובה או שיש רק תשובה טכנית ואין תשובה?

משה ארבל: אני שומע כאן ביקורת של חברי קואליציה על שרי הממשלה.

משה ארבל: ..

אלעזר שטרן: תבוא לוועדת הכנסת ותשמע את הביקורת של חברי קואליציה על הממשלה.

משה אבוטבול: רואים בתשובות הרבה התפתלויות.

ינון אזולאי: יחד עם זאת, אני לא לוקח את הדיון לשאלה אם צריך תחבורה ציבורית בשבת או לא.

ינון אזולאי: קודם כול, אנחנו מסתכלים על השבת כערך עליון של העם היהודי.

ינון אזולאי: פה אנחנו מצביעים על דבר מסוים, משהו נקודתי, ולכן קודם כול נפתור את הדבר הנקודתי הזה - - -

משה ארבל: שאין צורך בו.

ינון אזולאי: אין צורך בו, זה לא דבר שהוא חיוני.

ינון אזולאי: חבר הכנסת סופר, בכבוד.

אופיר סופר: כדי להמחיש עד כמה אין צורך אני אספר שביישוב שאני גר בו, טפחות, שהוא על אותו קו רוחב של יישובים, האוטובוס התחיל להיכנס ליישוב רק לפני כשנתיים וחצי, ואותו כנ"ל לגבי היישוב כלנית ועוד יישובים אחרים.

אופיר סופר: לכן זה מאוד מעניין, דהיינו מי עושה את המאמץ להזחיל את התחבורה הציבורית בשבת ביישובים הקטנים האלה, כי אני מכיר יישובים שאפילו ביום חול יש פער, נתתי את הדוגמה של המושב שאני גר בו, והפער הזה טופל רק לפני כשנתיים וחצי.

אלעזר שטרן: שיהיה ברור שמדובר על יום חול.

אופיר סופר: בוודאי, ביום חול.

אופיר סופר: אני אומר שביום חול לא הייתה לנו את פריבילגיית השמנת הזאת, אז בטח שלא בשבת קודש.

אופיר סופר: בשבת קודש יש לנו חמין שהוא טוב.

אופיר סופר: בסופו של יום אנחנו מדברים על מדינה יהודית.

אופיר סופר: אנחנו מדברים על כך שהמדינה, בסטטוס קוו הקיים, מפעילה במסורה את התחבורה הציבורית כדי לשמור על הרגישות.

אופיר סופר: אנחנו יודעים שהנושא הזה עולה מדי פעם לשיח הציבורי איך נכון לנהל אותו.

אופיר סופר: אבל האירוע שהגענו אליו כאן, אדוני היושב-ראש, הוא אירוע של זלזול בערכי השבת, זלזול בערכים שאותם נושאת מדינת ישראל כמדינה יהודית.

אופיר סופר: כפי שאמר חברי משה ארבל, זלזול בערכים הכי סוציאליים שיש – כשיוצא אדם לעבודה ביום השביעי בשבוע, ביום השבת, כדי לנסוע עם אוטובוס ריק בשם איזשהו ערך.

אופיר סופר: תמוה בעיניי שעדיין לא עצרו בכלל את הקו הזה.

ינון אזולאי: אגב, תכף נראה שזה לא הקו היחיד.

אופיר סופר: לא רק שזה לא הקו היחידי, אלא שעל פי נתונים שהגיעו אליי בשלוש וחצי השנים האחרונות זינק מספר הקווים המורשים לנוע בשבת בערך פי שניים, כמחציתם באוכלוסייה היהודית.

אופיר סופר: סוגיה מעניינת מאוד.

תמר זנדברג: אני רק רוצה לשאול את היוזמים מתי בפעם האחרונה הם יזמו דיון על עבודה בשבת של העובדים בתחנות הדלק שמתדלקים בשבת?

משה ארבל: את רוצה להגיש איתי ביחד?

תמר זנדברג: מה עם המתדלקים, מה עם העובדים - - -

משה ארבל: תמר, תרצי שנגיש ביחד?

משה ארבל: אני מבטיח לאשר לך בנשיאות אם תגישי, תמר.

תמר זנדברג: אני, בניגוד אליכם, הייתי שותפה להצעת חוק של עליזה לביא שאי אפשר יהיה להכריח אנשים לעבוד ביום המנוחה.

ינון אזולאי: תמר, אנחנו לא לקחנו את הדיון לעבודה בשבת או חבורה ציבורית בשבת, יש כאן נושא מסוים שעליו דנים.

תמר זנדברג: כך הוא אמר.

תמר זנדברג: השאלה אם זו גזרה שווה או שכל זה - - -

אלעזר שטרן: אין ספק ששבת זה הסטרטאפ היהודי, הישראלי, הראשון הכי מוצלח עד היום ואנחנו צריכים לעשות הכול כדי לשמור עליו.

אלעזר שטרן: יחד עם זאת, חיים בינינו אנשים ששומרים את השבת בכל מיני דרכים, לא רק כמו שאני שומר אותה.

אלעזר שטרן: לאנשים האלה, גם באמנת גביזון-מידן, ניתן פתרון – שאני חושב שהוא מקרב ליהדות ולא מרחיק – שתהיה תחבורה ציבורית בשבת מוגבלת ובמקומות שצריך.

אלעזר שטרן: דרך אגב, אני הייתי שואל על אוטובוסים ריקים גם באמצע השבוע.

אלעזר שטרן: חשבתי שכשתמר מתחילה את השאלה, שהיא תשאל אם מישהו הגיש שאילתה על אוטובוסים ריקים באמצע השבוע.

תמר זנדברג: הוועדה זאת עוסקת בנושא הזה.

אלעזר שטרן: אני חושב שיש גם אצלנו – גם אני גר באותו סוג של יישובים בגליל שחבר הכנסת אופיר סופר דיבר עליהם – אוטובוסים ריקים.

ינון אזולאי: ארגון "בצלמו" כתב לנו שהפעלת קווים כאלה במשך השנה עולה כ-600 מיליון שקלים, גם ביום חול וגם בשבת, קווים שלא ממלאים את עצמם.

משה ארבל: אבל עדיין יש חשיבות להפעלה בשבת.

ינון אזולאי: בהחלט, רק ציינתי את העלויות.

תמר זנדברג: מי שאין לו אוטו הוא לא חשוב?

אלעזר שטרן: יש לוגיקה הגיונית כשאתה נותן לזכיינים קווים של תחבורה ציבורית שילכו גם למקומות הפחות רווחיים.

אלעזר שטרן: אני חושב שזה נכון.

תמר זנדברג: מי שגר בפריפריה לא יוצא מהבית.

תמר זנדברג: אם אין לו אוטו, שלא יצא מהבית.

ינון אזולאי: או שהזכיין יוציא מונית, זה יעלה לו יותר זול.

אלעזר שטרן: אני מבין את הדיון, בעיניי יש לו מקום, אבל בתנאי אחד: שלא כל פעם אנחנו – לא כולם יאהבו שאני אגיד את זה – אנחנו, שהשבת חשובה לנו ושומרי שבת, נחפש איפה בדיוק מישהו חורג טיפה מהשבת ואז אנחנו הולכים לכוח שיש לנו בבניין הזה.

אלעזר שטרן: אני חושב שעצם אי שביעות הרצון היא כתוצאה מזה שבאמת השבת הפכה להיות במקום דבר מאחד, היא דבר מפלג.

אלעזר שטרן: הבדיקה צריכה להיות מאוד עניינית.

אלעזר שטרן: לא שזה ישנה הרבה, אבל בגביזון-מידן לגבי האמירה על תחבורה ציבורית בשבת איפה שצריך, זה לא באותם אוטובוסים, אפילו בשביל האווירה.

אלעזר שטרן: זאת אומרת, אם יש אוטובוס שלוקח אחד, זה יכול היה להיות מיניבוס או דבר אחר.

אלעזר שטרן: אני חושב שאם הצרכים החברתיים הסוציאליים, אם אנחנו, חברי הכנסת, שלפעמים תוקפים את התחבורה הציבורית בשבת – אני לא תוקף, אני חושב שצריכה להיות תחבורה ציבורית בשבת בצורה מוגבלת ולמי שצריך.

אלעזר שטרן: יש פתרונות לדברים האלה בערים – אם השיח יהיה שיח שכולנו מוכנים לוותר - - -

משה ארבל: בהינתן שהיום החוק הוא לא גביזון-מידן, האם אתה מוכן להכיל מציאות בה משרד ממשלתי מפר את הוראות החוק?

משה ארבל: זו השאלה שלך כחבר כנסת, כמחוקק.

משה ארבל: בזה שמשרד התחבורה מאשר - - -

תמר זנדברג: הוא לא מאשר.

משה ארבל: בוודאי שכן.

תמר זנדברג: לא, תלמדו את הנושא.

תמר זנדברג: אין אישור ממשרד התחבורה להפעיל תחבורה ציבורית בשבת.

משה ארבל: חברת הכנסת זנדברג, הדיון הזה מתקיים לבקשתי, כי למדתי את הנושא בעקבות שאילתה שהגשתי לשרת התחבורה והיא השיבה עליו.

משה ארבל: היא כתבה שחור על גבי לבן שהיא מפירה את הוראות החוק, את פקודת התעבורה.

משה ארבל: על זה הדיון.

תמר זנדברג: אתה מדבר על קווים שיוצאים - -

משה ארבל: על קו 42 בחבל משגב שיוצא ביום שבת עם שני נוסעים בלבד או נוסע אחד בלבד ולכן הוא מפר את הוראות החוק.

תמר זנדברג: כל הדיון הוא על הקו הזה?

משה ארבל: כן, ברוכה הבאה.

תמר זנדברג: ברוך הנמצא.

תמר זנדברג: קו 42 מעולם לא ידע שהוא כזה.

אלעזר שטרן: אני בטוח שחבר הכנסת ארבל מכיר את גוש משגב לפחות כמוני.

אלעזר שטרן: היישובים בגוש משגב יש להם אופי אחר מאשר בגוש אני גר בו, מאשר בהושעיה.

משה ארבל: יש צורך או אין צורך?

משה ארבל: אין לקוחות.

משה ארבל: אתה מוציא אוטובוס עם 50 מקומות - - -

אלעזר שטרן: דיברתם עם ראש מועצת משגב, אני אגיד לך מה אני הייתי אומר לו - - -

תמר זנדברג: כל איפה שיש צורך, אתה בעד שייסע?

משה ארבל: לא.

משה ארבל: אני שם את האמת על השולחן, אבל משרד ממשלתי לא יכול להפר את הוראות החוק.

אלעזר שטרן: אז אני מציע שהדיון הזה יהיה בוועדת חוקה אם כל הדיון הוא אם משרד ממשלתי מפר את הוראות החוק או לא.

אלעזר שטרן: נכין גם רשימה על כמה חוקים משרדי ממשלה עוברים.

משה ארבל: אני איתך.

ינון אזולאי: תגישו בקשה לדיון מהיר, אני מקווה שנספיק עד שהכנסת תתפזר.

ינון אזולאי: חבר הכנסת עמית הלוי, בבקשה.

עמית הלוי: הדיון על השבת הוא דיון מורכב, אני מציע, משה ארבל, לנהל אותו בנחת, כיוון שהוא קשור גם לעניינה של השבת, שיש בה גם עניין דתי וגם עניין סוציאלי, יש בה גם עניין של חלוקה בין פרהסיה לפרטי.

עמית הלוי: היום מצוין כאן יום התפוצות, המדינה הזאת היא מדינה יהודית, מדינת הלאום של העם היהודי, ויש בה ממד אזרחי שהיא מחויבת לכל האזרחים שלה על כל צרכיהם.

עמית הלוי: אז צריך לראות איך אנחנו ממלאים את שתי החובות האלה של המדינה כמדינה יהודית, שיום המנוחה הלאומי שלה הוא השבת – כפי שאמרת אלעזר שטרן, סטרטאפ עצום שרוב העולם אימץ אותו – ועם זאת צריך למצוא את הדרך למחויבות האזרחית שלנו.

עמית הלוי: אני מציע לא לדבר על זה כרגע ורק לומר את הדבר שקשור גם לתחבורה ציבורית בשבת וגם לתחבורה ציבורית ביום חול.

עמית הלוי: את זה אני רוצה לומר לך, תמר – מדינה מתי היא מתערבת?

עמית הלוי: זה קשור למה שאמר ארבל, אם יש צורך או אין צורך.

עמית הלוי: לפי דעתי זה מרכז הדיון.

עמית הלוי: כלומר, אנחנו יכולים לומר שאנחנו רוצים שבגוש משגב תהיה תחבורה ציבורית, כי אנחנו רוצים לעודד יישובים באזורי ספר.

עמית הלוי: רוצים שתגורי במשגב, אומרים לך בואי תעברי מתל אביב למשגב.

עמית הלוי: את אומרת: אבל אין לי אוטו.

עמית הלוי: לכן אנחנו, המדינה, מממנים לך תחבורה ציבורית.

עמית הלוי: אבל אם הנתונים שהגיעו גם אליי נכונים, שהמדינה מממנת בהיקפים כאלה של מאות מיליונים - -

ינון אזולאי: כ-600 מיליון.

תמר זנדברג: אין תחבורה ציבורית פרטית בישראל.

תמר זנדברג: כל נסיעה מהנסיעות שכל אחד מאתנו נוסע – מי שכאן נוסע, אני נוסעת – מסובסדת לפחות ב-50%.

עמית הלוי: אם המדינה אומרת שלמרות שיש קו שאין לו צידוק, המדינה עושה את החשבון - - -

תמר זנדברג: מה זה "צידוק"?

עמית הלוי: יפה, השאלה מה זה צידוק.

עמית הלוי: אז אומרים שיהיה קו פעמיים ביום לכל נקודת יישוב.

עמית הלוי: אם את מגלה היום שהקווים האלה, כמו קו 42 שעליו אנחנו דנים כאן וקווים אחרים, נמצאים ריקים, אפס או נוסע אחד, את משלמת על זה 600 מיליון שקל בשנה - - -

תמר זנדברג: לא משלמים 600 מיליון שקל על זה.

עמית הלוי: ראיתי את תשובת משרד התחבורה - - -

תמר זנדברג: האם אתה חושב שבמקום שיש צורך משמעותי ואין קו, גם בשבת צריך להפעיל?

עמית הלוי: הצעתי בהתחלה לחלק את הדיון, אני חושב שזה דיון רציני שצריך לדון בו.

עמית הלוי: תעזבי שנייה את השבת, נעשה על זה דיון נפרד.

עמית הלוי: אני חושב שכולנו צריכים לדעת שמדינה מתערבת - - -

תמר זנדברג: המדינה מתערבת כי המדינה היא שמפעילה תחבורה ציבורית בישראל.

עמית הלוי: אני אומר את דעתי.

עמית הלוי: לדעתי מדינת ישראל צריכה ויכולה לממן כשיש לה צידוק לתעדף תחבורה ציבורית באזורי ספר למשל.

עמית הלוי: אבל משעה שכבר כמה וכמה שנים – הרי זה לא התחיל מהיום – מתברר שבאותו קו, כזה או אחר, יש רשימה של 20 קווים שמשרד התחבורה התייחס אליהם, נוסעים בו אפס, אחד או שני אנשים, אפשר למצוא אולי פתרון אחר.

עמית הלוי: אולי מונית תעלה למדינה פחות.

עמית הלוי: בנוסף, מתברר שהצידוק לא קיים.

עמית הלוי: תחבורה ציבורית היא לא זכות טבעית, כך שאין זכות טבעית לקבל מימון לזה.

תמר זנדברג: בוודאי שזו זכות טבעית, כמו לחלק דואר - - -

ינון אזולאי: חבר הכנסת הלוי, כשאמרתי מונית, לא התכוונתי למונית בשבת.

עמית הלוי: אני לא דיברתי על השבת בכלל.

ינון אזולאי: במשך השבוע אנחנו יכולים למצוא פתרונות, לגבי השבת יש כללים וחוקים, למשל אם זה חיוני או לא חיוני.

ינון אזולאי: חבר הכנסת טופורובסקי, בבקשה.

בועז טופורובסקי: יש חומר שהוגש לוועדה?

בועז טופורובסקי: מדברים פה על נתונים, אבל אני לא קיבלתי נתונים.

בועז טופורובסקי: אני חושב שעצם הנושא של הדיון הוא נושא מוטה.

בועז טופורובסקי: לומר שיש ביום שבת קווים שאינם מנוצלים?

בועז טופורובסקי: יש שבעה ימים בשבוע, אני מסכים שיום שבת הוא יום מיוחד, יום שיש לו ערך ויש לנו הרבה כבוד אליו, הוא יום המנוחה השבועי של רוב האנשים והוא יום בעל חשיבות דתית לחלק גדול מהאוכלוסייה.

בועז טופורובסקי: עם זאת, אני לא מכיר אדם אחד שמכריחים אותו לעבוד בשבת כשהוא לא רוצה.

בועז טופורובסקי: אני לא מכיר אנשים שעובדים בניגוד לרצונם.

בועז טופורובסקי: העיסוק בביטול קווים הוא גם עיסוק בביטול עבודה לאנשים שעובדים.

ינון אזולאי: יחד עם זאת, כשאנחנו מדברים על תעסוקה – לצורך העניין, קו 42 שאנחנו מדברים עליו – כשאתה מוציא נהג ואוטובוס בשביל שני אנשים, לפעמים זה מחייב יותר מצוות אחד של עובדים, השאלה אם זה חיוני או לא חיוני, שזה המבחן בחוק.

ינון אזולאי: בהתחלה לקחו את זה למקום של החיילים, רופאים וכד'.

ינון אזולאי: אם המקום היה חיוני או לא – בהסתכלות עכשיו זה לא מקום חיוני.

ינון אזולאי: לכן על זה הדיון.

בועז טופורובסקי: תאר לך שהייתי עושה עכשיו דיון בוועדת הכלכלה על קו 272 שנוסע מנס ציונה לראשון לציון ביום ראשון בשמונה בבוקר.

משה ארבל: אם שרת התחבורה כותבת שחור על גבי לבן שבקו מסוים ישנם אחד עד שני נוסעים בקו, בוודאי שתפקידנו ככנסת לבדוק את זה.

משה ארבל: זה כסף ציבורי, למה שלא נפקח על זה?

משה ארבל: אדרבה, תבורך.

בועז טופורובסקי: אתה יודע כמה קווים כאלה יש?

משה ארבל: אם יש לך נתון כזה מפורש, ודאי שצריך לשאול שאלות על זה.

ינון אזולאי: יותר מזה, תושבים מנוף הגליל פנו כדי לקבל קו מנוף הגליל לירושלים או לבני ברק.

ינון אזולאי: יש שם קהילה חדשה שצריכה את זה.

ינון אזולאי: בכל פעם הם נענו בסירוב בטענה שזה לא משתלם.

משה ארבל: שאין תקציב.

ינון אזולאי: אין להם קווים אחרים.

ינון אזולאי: אני לא מדבר איתך על שני אנשים שנוסעים.

ינון אזולאי: יכולים לנסוע 20 או 30 איש ביום.

בועז טופורובסקי: אז נעשה על זה דיון.

ינון אזולאי: אז כשאנחנו מדברים על שני אנשים?

ינון אזולאי: מצד אחד המדינה אומרת לך שעבור שני אנשים יש לה תקציב, אבל עבור 30 או 50 אנשים אין לה תקציב.

בועז טופורובסקי: יש הבדל.

בועז טופורובסקי: כשיש קבוצה של אנשים שגרים 10 ק"מ מהים וביום שבת הים לא נגיש להם כי אין להם את האפשרות הכלכלית להגיע לים, כי הם לא יכולים לנסוע באוטובוס, ופתאום פתחו להם קו אוטובוס.

בועז טופורובסקי: לוקח זמן עד שמגלים את זה.

בועז טופורובסקי: לקווים כאלה לוקח לפעמים שנה, שנתיים, שלוש עד שאנשים לומדים ומכירים.

ינון אזולאי: מדברים על שנים.

בועז טופורובסקי: אני חייב לומר שראיתי את הנושא של הדיון ולכן באתי לישיבה, אבל אין לי את הנתונים על כלל הקווים, מה הנצילות, מה הסיבה, מה התקציבים וכולי.

בועז טופורובסקי: דיברתם כאן איזשהו סכום, אבל בדרך כלל מביאים לנו נתונים כדי שנוכל להתכונן לישיבה, אבל אני לא יודע למה פה משרד התחבורה לא העביר.

ינון אזולאי: החרדים העבירו את זה ביניהם.

ינון אזולאי: ..

בועז טופורובסקי: אולי רן שלח לחלק מהאנשים.

בועז טופורובסקי: כדאי לשמוע את נציג משרד התחבורה על הנושא הזה.

ינון אזולאי: בהמשך נגיע גם לנציג משרד התחבורה.

ינון אזולאי: חבר הכנסת משה אבוטבול, בבקשה.

משה אבוטבול: ראשית, אני מאוד מודה לך, ינון, על ההובלה של הדיון.

משה אבוטבול: בשמשי גם כיושב-ראש השדולה למען השבת, אני רואה צורך מאוד גדול לומר שהיו אליי פניות רבות בנושאים של קווים שמופעלים ללא הצדקה במהלך יום השבת.

משה אבוטבול: אנחנו יודעים שמנסים לקדש את הנושא של הסטטוס קוו.

משה אבוטבול: היו שם חמישה-שישה סעיפים, מה הדברים שבגינם עושים את זה, אם זה יישוב ספר או בית חולים, יישוב לא יהודי, ביטחון הציבור או אם יש צורך חיוני.

משה אבוטבול: כל הדברים האלה לא בדיוק מתאימים לאותם דברים שמובאים כעת לוועדת הכלכלה.

משה אבוטבול: צריך לומר שאנחנו מקבלים גם תלונות נגדיות מהרבה מקומות בארץ, לאו דווקא ממקומות דתיים, על כך שיש מחסור גדול מאוד בקווים.

משה אבוטבול: אז למה שלא יתכללו את הכול ויעשו איגום משאבים כך שבמקומות שבהם יש מחסור יעבירו לשם את אותם כלי תחבורה, ומקומות שיש בהם עודפים – לאו דווקא בשבת, גם בימי חול – יעבירו מהם.

משה אבוטבול: צריך למנות את אותם אנשים, לעשות סקר תחבורה לאותם מקומות, ולא להפר בכך את הסטטוס קוו.

משה אבוטבול: לא ייתכן שאם אנחנו מנסים לקדם משהו דתי, מייד אבירי הצדק צועקים כולם: מה, איך אתם מתפרסים, איך החרדים וכו'.

משה אבוטבול: בכל דבר באים ותוקפים אותנו.

משה אבוטבול: מה ביקשנו בסך הכול?

משה אבוטבול: שימרו על הכללים, לשמור על הסטטוס קוו שלא יתרסק יותר.

משה אבוטבול: אחרי הכול, לא יעזור כלום, זו מדינה יהודית, ובמדינה יהודית נצטרך גם כן להכיל את הדברים האלה.

משה אבוטבול: לא ייתכן שנהגים יצטרכו לבטל את יום המנוחה שלהם – שזה נושא סוציאלי בפני עצמו – ולא לתת להם אפשרות לנוח בשבת.

משה אבוטבול: אני מבקש ממך, כיושב-ראש הוועדה כעת, לפעול בנושא הזה ולהעביר את זה הלאה, כך שקווים שהם חצאי ריקים משרד התחבורה ינסה לחבר אותם למקומות שיש בהם מחסור אדיר בתחבורה ציבורית.

משה אבוטבול: תודה רבה.

ינון אזולאי: תודה רבה, יושב-ראש השדולה למען השבת.

ינון אזולאי: אני חושב שגם לך יש כוח בעניין הזה.

ינון אזולאי: חברת הכנסת תמר זנדברג, בבקשה.

תמר זנדברג: תודה רבה, אדוני היושב-ראש.

תמר זנדברג: קודם כול, אני רוצה להזכיר שהתחבורה הציבורית במדינת ישראל היא כשמה כן היא – ציבורית.

תמר זנדברג: המדינה לא מממנת, היא לא נותנת איזה מתנה, היא מפעילה את התחבורה הציבורית גם כשיש מפעילים פרטיים.

תמר זנדברג: בסוף זה תחום מאוד-מאוד מפוקח, זה לפי נסיעות בקווים והכול מתוכנן בשוק הזה, וטוב שכך.

תמר זנדברג: אני תומכת בזה.

תמר זנדברג: אני לא מתומכי ההפרטה, אני חושבת שבאותה מידה שדואר ישראל צריך להגיע לכל מקום, ושפריסת האינטרנט וקווי הטלפון צריכים להגיע לכל מקום, כך גם התחבורה הציבורית.

תמר זנדברג: מוזר לי הדיון הזה, כי בכל דיון אחר היינו יושבים כאן כולנו ומבקשים שלכל נקודת יישוב ולכל יישוב ספר ולכל נקודה בפריפריה יגיעו כל השירות, חוץ מ- – אם יש איזה קו שאולי בשעון החורף יוצא שעה לפני צאת השבת, אז שם אנחנו נשכח את הזכות הזאת ואת הצורך שלנו לספק את השירות הזה לאותם תושבים ופתאום נצעק נגד זה.

תמר זנדברג: אני אקדים את המאוחר ואני אגיד כבר עכשיו שאם אנחנו הולכים לצורך ולביקושים, בבקשה, חברים, אתם מתפרצים לדלת פתוחה.

תמר זנדברג: אם אתם רוצים שגם בשבת וגם ביום חול התחבורה הציבורית תפעל לפי הביקושים, אהלן וסהלן, רק שיש כאן חסם.

תמר זנדברג: אתם טוענים שבשם הסטטוס קוו או בשם המדינה היהודית – ותכף אני אגע בזה – אתם רוצים למנוע מענה על ביקוש אדיר ועצום של תושבי ישראל שהם לא שומרי שבת, ויש כאלה, מכיוון שאין חובת שמירת שבת במדינת ישראל.

תמר זנדברג: אתם מבקשים לכלוא בעוצר את כל אלה שמבקשים לנסוע בשבת – ויש מיליונים כאלה – ומנגד, אם יש מקום אחד שנותן שירות שהמדינה מתכללת ועושה איזשהו סבסוד צולב כזה כדי שתהיה נגישות בתחבורה גם למקומות שהביקוש הוא טיפה פחות, אז פתאום הביקוש הוא חזות הכול.

ינון אזולאי: אנחנו מבקשים שהערך במדינה יהודית, השבת – קודם כול, עם כל הכבוד, השבת היא מקור הברכה שלנו.

ינון אזולאי: זה כמדינה יהודית.

ינון אזולאי: דבר שני, אנחנו לא קבענו מה זה קו חיוני.

ינון אזולאי: זה משהו שנקבע כבר מזמן בחוק.

ינון אזולאי: יחד עם זאת, כשאנחנו רוצים להוציא אדם לעבודה בשבת – הרי אין לנו בעיה שיהיו קווים, ויהיו כמה שיותר ביום חול, אבל הבעיה היא שיש מקומות שמבקשים ואומרים שאין תקציב.

ינון אזולאי: לכן צריך לעשות את המשקל הנכון.

ינון אזולאי: כשאני הולך להוציא בשבת אוטובוס עם נהג וכל מה שצריך מסביב, בשביל נוסע אחד – אני חושב שזה לא הוגן וזה לא סוציאלי.

תמר זנדברג: יפה.

תמר זנדברג: ניצלת את זכותך כיושב-ראש לתת הערת ביניים.

תמר זנדברג: עכשיו אני אגע בשני נושאים שקשורים לעיקר: האחד זה השבת והשני זה התחבורה הציבורית.

תמר זנדברג: לגבי השבת, חברים, מדינת ישראל היא מדינה יהודית, אבל היא לא מדינת הלכה.

תמר זנדברג: אין חובת שמירת שבת, גם לא בפרהסיה.

תמר זנדברג: למעשה רוב אזרחי ישראל לא שומרים שבת ויש להם כל זכות לעשות זאת.

תמר זנדברג: גם מוסדות הציבור בישראל, ככלל, יום השבת הוא יום המנוחה והוא ימשיך להיות, מקומות העבודה לא פועלים, בתי הספר לא פועלים וכו', אבל הפנאי פועל, הטלוויזיה הישראלית פועלת, כולל תאגיד השידור הציבורי.

משה ארבל: חברת הכנסת זנדברג, אבל זו מדינת חוק.

משה ארבל: סוגיית החוק פה - - -

תמר זנדברג: רשמתי לי את הכול, אני אגיע גם לחוק.

תמר זנדברג: דרך אגב, על חלק מהדברים – על הפעלת בתי הקולנוע, על הפעלת הטלוויזיה הישראלית, היו בעבר דיונים מדיונים שונים והם הסתיימו - - -

משה אבוטבול: מאיפה הגעת לזה שיש רוב שלא שומר שבת?

משה אבוטבול: מאיפה את ממציאה את זה?

משה אבוטבול: את יודעת שהרוב לא שומרים שבת?

משה אבוטבול: אני חולק עלייך, הרוב שומרים שבת.

תמר זנדברג: מאה אחוז, אם אתה חולק עליי, זה בסדר גמור.

משה אבוטבול: ובעוד כמה דברים, תמר.

ינון אזולאי: חבר הכנסת משה אבוטבול.

תמר זנדברג: אני לא הפרעתי לך, אני מבקשת להמשיך את דבריי.

תמר זנדברג: גם התחבורה הציבורית אותו הדבר.

תמר זנדברג: אני רוצה להזכיר לכולם שכמו שאין חובת שמירת שבת, גם אין חובה לעלות על האוטובוס.

תמר זנדברג: מי ששומר שבת ולא מעוניין לנסוע, לא ייסע.

תמר זנדברג: זה הדבר הכי נתון לבחירה.

תמר זנדברג: באותה מידה שמכוניות מחללות שבת ושתחנות הדלק מחללות שבת, כי הרי מכוניות שנוסעות לא ייסעו בלי תחנות הדלק, ייתכן שאנחנו נחלל פחות שבת אם ייסעו אותם נהגים במקום מתדלקים בתחנות הדלק שפרוסים בכל המדינה.

תמר זנדברג: אני לא יודעת, יכול להיות, משום מה על זה אף פעם לא שמעתי דיון.

תמר זנדברג: לגבי הנושא של קו חיוני ולגבי הנושא של קיום החוק.

תמר זנדברג: חברות וחברים, סעיף 386א לתקנות התעבורה, שעליו אתם מסתמכים, אכן קובע שיש עילה אחת שהיא עילה של מצב חיוני.

תמר זנדברג: אגב, לדעתי רק מתוקף הסעיף הזה שר התחבורה היה צריך להורות על קווים שנוסעים כל השבת בכל המדינה, כי תחבורה ציבורית זה צורך חיוני.

תמר זנדברג: אבל הסעיף הזה הוא לא הסעיף היחיד ויש עוד מספר סעיפים, ביניהם למשל תחבורה ליישוב ספר, ביניהם תחבורה ליישוב שאינו יהודי וביניהם תחבורה לבית חולים.

תמר זנדברג: כל הדברים האלה גם הם מופיעים בדיוק באותו חוק שאתם מבקשים לשמור.

תמר זנדברג: לכן שיקול הדעת של השר פה הוא אכן רחב.

תמר זנדברג: אני לא יודעת מה ענתה שרת התחבורה, אבל אני חושבת שאם היא מבקשת לקצץ בשירות התחבורה הציבורית לפריפריה - - -

ינון אזולאי: היא נתנה את הנתונים, היא לא אמרה אם היא מבקשת לקצץ או לא.

ינון אזולאי: אז בואי נהיה הוגנים ונגיד מה היא ענתה.

ינון אזולאי: היא ענתה על הנתונים בלבד.

תמר זנדברג: מאה אחוז.

תמר זנדברג: דבר אחרון – ובזה אני אסיים – הוועדה הזאת אכן מפקחת על נושא התחבורה הציבורית באופן כללי וכאן היו לנו דיונים סוערים ביותר בנושא אישור תקנות הקורונה לגבי הצפיפות באוטובוסים.

תמר זנדברג: כשהפחיתו ל-50% ואז העלו ל-75% ואנחנו אמרנו שבגלל הקורונה צריך להפך, צריך להרחיב, צריך להוסיף אוטובוסים, להוסיף שירות, כדי להוריד את הצפיפות - - -

ינון אזולאי: אבל כאן אין מה להרחיב.

ינון אזולאי: בשביל נוסע אחד אין מה להרחיב.

ינון אזולאי: מה, לרכבת?

תמר זנדברג: אני אגיד לך למה אני אומרת את זה.

תמר זנדברג: בסגר הראשון והיציאה ממנו באו משרד התחבורה ואמרו לנו שגם ככה הציבור לא נוסע, הציבור עבר למכוניות, ממילא אין צפיפות וכו'.

תמר זנדברג: כשרצו לעלות ל-75% כבר אמרו לנו שיש צפיפות בתחנות.

תמר זנדברג: מה אני רוצה להגיד?

תמר זנדברג: הביקוש לתחבורה הציבורית הוא ביקוש דינמי, הוא ביקוש שהוא תלוי היצע.

תמר זנדברג: אם אין קו, אז הבן אדם גם לא ייסע בו והוא יקנה אוטו.

תמר זנדברג: כמובן מי שיכול להרשות לעצמו, ומי שלא יכול להרשות לעצמו אוטו – פשוט יישאר תקוע בבית בעוצר, ללא יכולת לזוז וללא יכולת לצאת.

תמר זנדברג: הדבר הזה נכון באמצע השבוע והוא נכון באותה מידה עבור ציבור האנשים שלא שומרים שבת בסוף השבוע.

תמר זנדברג: לכן הניסיון כאן רק לצד אחד להיתלות באותו נוסע אחד, ככול שקיים כזה, שרק הוא עולה למדינת ישראל 600 מיליון שקל, אלה דברים לא רציניים.

תמר זנדברג: חובתנו לשמור על התחבורה הציבורית נגישה, יעילה ומתפקדת 24 שעות, שבעה ימים בשבוע, כי זה הצורך התחבורתי של אזרחי ישראל.

משה אבוטבול: גם לגבי ההתנחלויות תגידי ככה, לתת להם?

משה אבוטבול: את לא מגיבה, הא?

תמר זנדברג: ההתנחלויות לא צריכות את הלובי שלי.

משה אבוטבול: אה, הן לא צריכות את הלובי שלך.

ינון אזולאי: תודה.

ינון אזולאי: חבר הכנסת יצחק פינדרוס, בבקשה.

ינון אזולאי: אחריו – מנכ"ל משרד התחבורה.

יצחק פינדרוס: תודה רבה.

יצחק פינדרוס: אני כן רוצה להתחיל עם הנושא של שבת ועל הנושא של מדינה יהודית.

יצחק פינדרוס: אין מציאות של מדינה יהודית ללא הלכה יהודית.

יצחק פינדרוס: יהדות זו דת, יהדות היא לא לאום.

יצחק פינדרוס: יהדות היא דת שהפכה אותה ללאום.

יצחק פינדרוס: אם לא – אז אנחנו רוסים, אמריקאים.

יצחק פינדרוס: אני אמריקאי, אז היהדות שלי לא רלוונטית.

יצחק פינדרוס: הסבא שלי היה רוסי ואחרים פה הם ממדינות אחרות, כל אחד במדינתו הוא.

יצחק פינדרוס: בסוף ליהדות יש משמעות – הפכנו לעם יהודי והדבר הראשון שנצטווינו עליו זה על השבת.

יצחק פינדרוס: לכן, ללא שבת אין למדינת ישראל זכות קיום באזור הזה של המזרח התיכון.

יצחק פינדרוס: אני מתחיל קודם כול עם זה, אני לא מנסה להצטעצע.

יצחק פינדרוס: אם בסופו של דבר, כשאתה בא ועושה מאזן – לצערי הרב יש יוזמות פרטיות.

יצחק פינדרוס: אני מכיר את היוזמה של מרצ בירושלים של ה"שבוס".

יצחק פינדרוס: אין לו ביקוש.

יצחק פינדרוס: אני מכיר את היוזמה של ה"שבוס" גם במקומות אחרים, אין לו ביקוש.

יצחק פינדרוס: כי מה לעשות, רוב מדינת ישראל – לא כולם שומרי שבת כמו שאני שומר שבת – הוא ציבור מסורתי, דתי וחרדי ורוצה שלשבת תהיה איזושהי צורה.

יצחק פינדרוס: תחבורה ציבורית, כשמה כן היא, היא תחבורה ציבורית, היא לא תחבורה פרטית ולכן יש לה משמעות אחרת.

יצחק פינדרוס: במדינה יהודית יש לה משמעות אחרת.

יצחק פינדרוס: גם בכללי הדמוקרטיה, במדינה שרוב תושביה מסורתיים, דתיים וחרדים – יש לה משמעות אחרת.

יצחק פינדרוס: לכן אני חושב שזה הזוי שבסוף הגיע מצב כזה – בדיוק כמו שאמרת קודם, חברת הכנסת זנדברג – בקורונה, כשהעלו את זה מ-50% ל-75% והורידו, כי אמרו שאין תקציב ואי אפשר ואנחנו לא יכולים לעמוד בדבר הזה - - -

תמר זנדברג: לא אין תקציב, אמרו שאין ביקוש, דבר שלא היה נכון.

יצחק פינדרוס: אבל אחר כך אמרו שאין תקציב להגדלה.

ינון אזולאי: הם נתבקשו גם דרכנו ואמרו לנו שאין תקציב.

תמר זנדברג: לא אמרו את זה - - -

ינון אזולאי: אני טיפלתי בזה.

תמר זנדברג: לא נכון.

תמר זנדברג: לא אמרו אין תקציב, אמרו שיש בעיות וכו'.

ינון אזולאי: אני עצמי דיברתי ואמרו שאין תקציב.

יצחק פינדרוס: אם מדינת ישראל מבינה שהשלושה-ארבעה נוסעים של ה"שבוס" לא מצדיקים תחבורה ציבורית, גם לא לבית חולים, אז בטח לא ליישוב שנוסע בו נוסע אחד.

יצחק פינדרוס: אין לזה שום הצדקה.

יצחק פינדרוס: אני אומר שאין הצדקה גם אם היה ביקוש.

יצחק פינדרוס: תודה רבה.

ינון אזולאי: תודה רבה.

ינון אזולאי: מנכ"ל משרד התחבורה עופר מלכה, בבקשה.

עופר מלכה: צוהריים טובים לכל חברי הוועדה.

עופר מלכה: אני רוצה להתייחס לכמה דברים.

עופר מלכה: אני מבקש לענות בצורה מקצועית ולא להיכנס לדיונים העקרוניים שחברי הכנסת דנו בהם.

עופר מלכה: הנקודות שאתם מעלים פה הן סוגיות שעלו, ואני אפרט אותן.

עופר מלכה: גם אם לא קיבלתם, הנתונים הם כאלה: לטענות על נסיעה של נוסע או שניים בקו אוטובוס – זו טענה שבדקנו, היא הופנה אלינו על ידי מי מכם, חברי הכנסת, ונמצא שאותו קו שמדובר בו הוא הסעה לבית עלמין.

עופר מלכה: מה לעשות, אנחנו לא שולטים על הביקושים לבתי עלמין, יחד עם זאת אנחנו חייבים לתת שירות לבתי עלמין.

עופר מלכה: בזה אני רוצה לומר שאנחנו, כמשרד התחבורה, מחויבים לתת שירות לכל היישובים, בין אם הם קטנים או גדולים בכל מדינת ישראל.

עופר מלכה: אנחנו מחויבים לתת שירות שווה, כמעט שווה - - -

ינון אזולאי: אגב, אם איני טועה, זה לא נאמר בתשובתכם.

משה ארבל: כבוד המנכ"ל, גם ביום שבת?

עופר מלכה: אני אגיע גם לשבת.

עופר מלכה: לגבי השבת – אמרתם מה ענתה השרה.

עופר מלכה: תשובת שרת התחבורה היא שמשרד התחבורה לא הוסיף ולו קו אחד בשבת או בכל יום אחר, למעט תגבורים שקשורים בקורונה.

עופר מלכה: אני אתייחס גם למה שאמרה חברת הכנסת זנדברג.

עופר מלכה: בעיקרון, משרד התחבורה לא הוסיף קווים ולא גרע קווים, השאיר את הסטטוס קוו כפי שהוא.

עופר מלכה: לגבי הטענות על יום השבת – זו טענה שהתייחסה לגוש שגב.

עופר מלכה: בגוש שגב, למרות – ואני מדגיש – שזה קו של סטטוס קוו, הוא לא נוסע בשבת.

עופר מלכה: הוא מפסיק לנסוע לפני כניסת השבת ומתחדש בקיץ שעה לפני יציאת שבת, מכיוון שהקו הזה משרת יישובים שמוגדרים כיישובי ספר ואותם תושבים ביישובים המבודדים צריכים להגיע לכרמיאל כדי לתפוס את הקווים המקשרים לחיפה ולמרכז הארץ.

עופר מלכה: לכן אין ברירה אלא להוציא אותו שעה לפני צאת השבת.

עופר מלכה: בחורף הוא יוצא אחרי צאת השבת.

עופר מלכה: מהבחינה הזאת, למרות שזה סטטוס קוו, משרד התחבורה מנהל את הביקושים ובמקום של ביקוש נמוך, למרות שיש היתר, הוא לא מפעיל אותו בשבת.

עופר מלכה: יש הבנה והתייחסות - - -

משה ארבל: כבוד המנכ"ל, מדובר כאן על קו שמאושר לנסוע בשבת - - -

עופר מלכה: הוא לא נוסע בשבת.

משה ארבל: עצם מתן האישור עליו אני מדבר חייב לעמוד בכללי פקודת התעבורה.

משה ארבל: מתן האישור – כאשר השרה, באותו נייר שהיא כותבת לי תשובה לשאילתה, מציינת שמצד אחד הוא מאושר לנסיעה בשבת ושני סעיפים אחר כך היא כותבת לי שיש בין נוסע אחד לשני נוסעים, זה אירוע שהוא מנוגד לפקודת התעבורה.

משה ארבל: על זה בדיוק אני מדבר.

משה ארבל: לא יכול להיות מצב שיונפק אישור לנסיעה בשבת כאשר מצד אחר סוגיית הביקוש מצביעה על בין נוסע אחד לשניים בממוצע.

משה ארבל: זה תרתי דסתרי.

משה ארבל: היישוב הזה הוא void, הוא לא חוקי.

עופר מלכה: א', זה לא נכון.

עופר מלכה: אני מבקש ברשותך, כבודך, לומר את הדבר הבא: יש דברים שלא נמדדים דרך החור של הגרוש ויש דברים שאנחנו, כמשרד, מחויבים לתת בכל מדינת ישראל.

עופר מלכה: יש רכבות שמגיעות לדימונה ונוסעות עם בין שלושה ל-30 נוסעים.

עופר מלכה: לא נפסיק את קו הרכבות לדימונה.

משה ארבל: לא.

משה ארבל: אדוני, חייבים לחלק בין הסוגיה של הפעלת הקו בשבת שמחייבת לבחון את סוגיית הצורך – מה לעשות, זה החוק – לבין אמצע השבוע.

משה ארבל: אני מסכים לחלוטין שתחבורה ציבורית צריכה להיות תחבורה ציבורית מתוך הבנה שהיא צריכה לספק שירותים גם אם יש ביקושים נמוכים.

משה ארבל: יש ודאי סוגיה של הסטה של קווים בשאלת ההיצע והביקוש, כדי לספק שירות אולטימטיבי, כי בסוף זו עוגה אחת שצריכה להתחלק באופן המיטבי.

משה ארבל: אבל על סוגיית סופי השבוע, שזה ימי המנוחה – בימי המנוחה המחוקק קבע באופן ברור בפקודת התעבורה שצריכה להיבחן סוגיית הביקושים, סוגיית הצורך.

משה ארבל: כאן, אתה מפספס.

עופר מלכה: אתה רואה שהדבר הזה נבחן ולמרות שיש לו אישור הוא לא מבוצע בשבת.

משה ארבל: למה יש לו אישור?

משה ארבל: איך מוציאים אישור?

עופר מלכה: אני אסביר.

עופר מלכה: מכיוון שהאישור שלו זה אישור של סטטוס קוו - - -

משה ארבל: סטטוס קוו זה לא חוק, סליחה.

עופר מלכה: שנייה, תן לי בבקשה לענות.

עופר מלכה: מכיוון שבגוש שגב זה משרת גם יישובים שאינם יישובים יהודיים.

ינון אזולאי: עשית בדיקה כמה שאינם יהודים עולים?

ינון אזולאי: יותר יהודים משתמשים בקו הזה מאשר כאלה שאינם יהודים, שהוא בקושי עובר שם.

משה ארבל: אם יש שם נוסע אחד, מה הרלוונטיות ליהדותו?

עופר מלכה: לכן הקו מתנהג כפי שהוא מתנהג.

משה ארבל: אני רוצה לציין בפניך שהסטטוס קוו מופיע בחוק מ-1991 והסעיף בפקודת התעבורה קובע משנת 1991 ואחורה.

משה ארבל: עליהם הוחל למעשה הסטטוס קוו, בין היתר קווי חיפה והסביבה.

משה ארבל: קו 42 שיוצא מתחנת רכבת כרמיאל מופעל רק כעשור, הוא לא קו שנכנס להגדרה החוקית.

עופר מלכה: אנחנו מדברים על קו שבפועל לא עובד בשבת.

משה ארבל: האישור צריך להתבטל כי הוא לא חוקי.

משה ארבל: על זה אני מדבר איתך.

עופר מלכה: אבל הקו לא פועל בשבת.

עופר מלכה: אתה אומר שהוא פועל בשבת, אבל הוא לא פועל בשבת.

משה ארבל: הקו מחזיק אישור?

משה ארבל: האישור הזה צריך להתבטל.

משה ארבל: הוא לא חוקי.

עופר מלכה: הקו לא פועל בשבת.

ינון אזולאי: אם הוא לא פועל בשבת, למה אתה צריך את האישור שלו?

ינון אזולאי: תבטל את האישור שלו.

משה ארבל: למה יש לו אישור?

משה ארבל: על סמך מה הוצאת אישור?

עופר מלכה: על סמך זה שהקו הזה נבדק והוא במסגרת האישורים של הסטטוס קוו.

משה ארבל: הוא לא.

משה ארבל: הוא פועל מ-2010 והסטטוס קוו זה 91'.

עופר מלכה: זה נין לא רק על ידי שרת התחבורה זאת, אלא גם על ידי קודמיה, וגם קודמיה – אנשים חובשי כיפה – מצאו לנכון להמשיך את זה.

משה ארבל: אין רלוונטיות.

משה ארבל: הביקורת שאני נותן כאן היא גם ביקורת לסגן השרה שחובש כיפה שחורה.

משה ארבל: מה הרלוונטיות?

משה ארבל: אני מדבר איתך כנציג מקצועי ואתה עונה לי פוליטית?

משה ארבל: אתה מנכ"ל משרד.

משה ארבל: הקו הזה מחזיק אישור בניגוד לחוק, על זה אני מדבר איתך.

ינון אזולאי: אתה לא עונה על השאלה של חבר הכנסת משה ארבל ואתה לוקח את זה למחוזות אחרים לגמרי.

ינון אזולאי: אני חושב שאתה, כמנכ"ל, באת לפה לענות מקצועית ולכן אבקש שתענה לחבר הכנסת משה ארבל.

ינון אזולאי: מותר להגיד שאין לך תשובה.

ינון אזולאי: אפשר להגיד את זה.

עופר מלכה: אז אני אומר, ואני אחזור ואומר: השאילתה שעלתה הייתה מדוע הקו הזה נוסע בשבת.

עופר מלכה: הוא לא נוסע בשבת.

ינון אזולאי: מדוע יש לו אישור?

עופר מלכה: לגבי האישור – אני מוכן לבדוק פעם נוספת את חוקיות האישור ואנחנו נעביר לחבר הכנסת ארבל תשובה מנומקת על החוקיות של האישור.

משה ארבל: מצוין, תודה רבה.

עופר מלכה: חברת הכנסת זנדברג, האם את רוצה שאני אתייחס - - -

משה אבוטבול: היא לא פה.

משה אבוטבול: היא עשתה את הפוליטיקה והלכה.

ינון אזולאי: היא לא פה, אין צורך לענות לה.

ינון אזולאי: תודה.

משה אבוטבול: היא עשתה את שלה.

משה אבוטבול: היא רק באה לדבר, לא באה לשמוע.

עופר מלכה: אני מבין שאין מקום לדבר על הקורונה, רק על הנושא של השבת - - -

ינון אזולאי: אתה יכול לענות על הקורונה, זה נושא שאנחנו עוסקים בו ביום-יום.

משה אבוטבול: ואני אומר שאם נשמור טוב את השבת, אז גם קורונה לא תהיה.

עופר מלכה: חבר הכנסת אבוטבול, אני רק אציין לגבי נהגים.

עופר מלכה: שרת התחבורה רואה חשיבות גדולה בשימור ובפיתוח מקצוע הנהגים.

עופר מלכה: אנחנו חסרים במאוד-מאוד נהגי אוטובוסים ונהגים לרכב כבד.

עופר מלכה: השרה פגשה את הנהגים, שמעה על המצוקות שלהם, ואנחנו מנסים לפתור ככול הניתן.

עופר מלכה: אני לא מאמין שיש נהגים שנוסעים בשבת בניגוד לדתם ואמונתם.

ינון אזולאי: אבל בניגוד לרצונם, כן.

ינון אזולאי: ברגע שמציעים לו 200 או 300 אחוז, לפעמים אדם צריך את הפרנסה שלו ולצערנו הוא לא מספיק חזק בשביל להגיד לא כי הוא צריך את הכסף ואולי אמונתו פחות חזקה שהכסף יבוא ממילא.

ינון אזולאי: הלוואי שכולנו נגיע למקום שהאמונה שלנו תהיה מאה אחוז.

ינון אזולאי: זה כן גורם לאחד כזה להיעתר, למרות שזה בעצם בעל כורחו.

ינון אזולאי: מלבד זאת, תפקידנו, כמחוקקים וכעם, לדאוג אחד לשני ושאותו אחד לא יצא לעבוד, לא יעזוב את המשפחה שלו בשבת, את המקום הכי חם והכי אהוב בשבילו.

עופר מלכה: אתה לגמרי צודק.

עופר מלכה: יחד עם זאת, כל המקצועות הנדרשים, כל אלה שמפעילים עבודה בשבת, מתוגמלים ביתר, מכיוון שזו השבת.

עופר מלכה: זה לא רק בתחום הנהיגה ובטח לא רק באוטובוסים.

עופר מלכה: אפשר לדבר על זה, נשמח לפתוח את זה בדיון נפרד.

ינון אזולאי: ביקשת לדבר על הקורונה.

עופר מלכה: עלתה פה סוגיה של תוספות שירות והיא באה לידי ביטוי רב בנושא של תוספות שירות בקורונה ובתחבורה ציבורית במוצאי שבת.

עופר מלכה: הרבה פעמים אנחנו נתקלים במקומות מסוימים בחוסר במוצאי שבת, אתם מכירים את זה כמוני ואפילו יותר טוב ממני.

ינון אזולאי: בעיקר במגזר החרדי.

עופר מלכה: הגשנו לוועדת החריגים בקשה לתוספות שירות כדי שנוכל לקיים את הקווים האלה גם בקורונה וגם בכלל, תוספת של 780 מיליון.

עופר מלכה: לא קיבלנו בכלל תוספות שירות ורק אתמול אישרו לנו 280 מתוך ה-780 שביקשנו.

עופר מלכה: אנחנו עומדים על 115% מכמות הצי לעומת התקופה שלפני הקורונה.

עופר מלכה: הוספנו 400 קווים כדי לשרת את צורכי הקורונה, 5,000 נסיעות נוספות כדי לשרת את צורכי הקורונה.

עופר מלכה: אנחנו עושים כל שביכולתנו לשמור על איזון עדין שבין שמירה על בריאות הציבור לבין מתן שירות.

עופר מלכה: בדקנו את זה דרך רשות שדות התעופה שלנו וההידבקות בתחבורה הציבורית היא נמוכה מכל מגזר אחר, היא עומדת על פחות מ-0.41% .

עופר מלכה: זה עלה אתמול בקבינט הקורונה.

עופר מלכה: התחבורה הציבורית זה לא המקום לבוא ולחפש בו את הפתרונות.

עופר מלכה: יחד עם זאת, אנחנו באמת משתדלים – ולא שאני אומר את זה כמנכ"ל משרד התחבורה, אתם רואים את המאמצים – לשרת את הציבור ולעשות הכי טוב שאפשר.

ינון אזולאי: תודה רבה לך, עופר מלכה.

ינון אזולאי: שנזכה לקבל את שבת המלכה.

ינון אזולאי: עידן יוסף, פעיל מומחה בתחום התחבורה הציבורית, בבקשה.

עידן יוסף: אני לא בא לפה לא בשם השבת, לא בשם מדינה יהודית, לא בשם סוציאליזם, אלא בשם החוק, בכל הכבוד לכל שאר הדברים, לסטטוס קוו.

עידן יוסף: למשרד התחבורה יש ייעוץ משפטי מעולה ודווקא משום כך אני מתפלא על הטעות המצערת שגרמה למצב שבו ניתן היתר לקווים שנוסעים ריקים בשבת, ולא בפעם הראשונה, בחבל משגב ובמקומות נוספים.

עידן יוסף: גם בלי לבדוק, אני חותם לכם שאף תושב לא ביקש שקווים יפעלו בשבת ושמשרד התחבורה לא קיים שום דיון אם לאשר פעילות שלהם בשבת.

עידן יוסף: מן הכלל אל הפרט, אני אתן שתי דוגמאות שימחישו את גודל האבסורד.

עידן יוסף: יש קו 4 שמחבר בין מעלות לתרשיחא.

עידן יוסף: הוא קיבל היתר בנימוק של שירות לאוכלוסייה לא יהודית.

עידן יוסף: מעלות יישוב יהודי, תרשיחא יישוב לא יהודי.

עידן יוסף: ביום חול חמישים אחוז מתחנות הקו הן במעלות וחמישים אחוז בתרשיחא, אבל בשבת המסלול שונה – כל התחנות הן במעלות היהודית, חוץ מהתחנה הסופית בקניון תרשיחא.

עידן יוסף: ההיתר שנתן משרד התחבורה לא נועד להסיע את תושבי תרשיחא לתפילות בבתי הכנסת במעלות, אלא להסיע את תושבי מעלות לקניות בניגוד לחוק; דוגמה שנייה – מי שמכיר היום את השירות בגליל המערבי, כולל נהריה ועכו, מדובר בחברת נתיב אקספרס שהחליפה את אגד.

עידן יוסף: לאגד אין אוטובוסים בנהריה.

עידן יוסף: בכל זאת יש נסיעה אחת בשבוע של אגד מנהריה – אגד מוציאה אוטובוס ונהג מהסניף בכרמיאל בכל שבת אחר הצוהריים, הנהג נוסע ריק 30 ק"מ עד תחנת המוצא בנהריה.

עידן יוסף: שורף דלק, מזהם אוויר, מה שתרצו, מגיע לנהריה, משנה את מספר הקו ל-909, ממתין לתחילת שעת הנסיעה ונוסע מנהריה לתל אביב.

עידן יוסף: כל זה כדי להסיע 5, 10, 15 אנשים גג.

עידן יוסף: תעשו לבד חישוב כמה כסף משלמת המדינה על כל נוסע כזה.

עידן יוסף: בקיץ הקו הזה יוצא בשעה שש ורבע, אבל אם יוציאו אותו בחורף בשעה הזאת, אף אחד לא יעלה כי שבת כבר יצאה ואנשים מעדיפים לנסוע ברכבת שמגיעה הרבה יותר מהר.

עידן יוסף: אז מה עשו?

עידן יוסף: בחורף מקדימים את הנסיעה לשעה חמש.

עידן יוסף: עכשיו, בקורונה, בגלל עבודות החשמול של הרכבת, במשך השנתיים הקרובות אין במוצאי שבת רכבות בין נהריה לתל אביב.

עידן יוסף: האפשרות היחידה של הנהריינים לנסוע לגוש דן בקו ישיר היא בנסיעה הזאת שנוסעת בשבת.

עידן יוסף: אגב, אי אפשר לתגבר אותה כי להביא עוד אוטובוס מכרמיאל ייקח עוד שעה לפחות.

עידן יוסף: אז איך יגיעו אלפי נוסעים שומרי שבת מנהריה לגוש דן?

עידן יוסף: הם יעלו לאוטובוס עד המפרץ, עוד אחד עד חוף הכרמל, ומשם ייקחו אוטובוס לתל אביב, מה שאומר הארכה של שעה בנסיעה.

עידן יוסף: יש עוד מאות דוגמאות כאלה.

עידן יוסף: תקנה 386 מדברת על הנושא של תחבורה ציבורית, שחברת הכנסת זנדברג התייחסה אליה.

עידן יוסף: על פי התקנה הזאת: הרשות לא תיתן רישיון קו - - -

ינון אזולאי: עידן, אני מבקש שתוריד את המצגת.

ינון אזולאי: לא נהוג להציג מצגת שלא תיאמו לגביה מראש.

עידן יוסף: תיאמתי מראש, אפילו שלחתי פעמיים.

ינון אזולאי: אנחנו סומכים עליך שאתה יודע את זה בעל פה.

ינון אזולאי: נשמח לראות אותך.

עידן יוסף: התקנה קובעת שהרשות לא תיתן רישיון קו להפעלת אוטובוס ציבורי בימי המנוחה, אלא בקו שירות המשרת נוסעים לבית חולים; ליישובי ספר; ליישובים שתושביהם אינם יהודים; שירות חיוני, לדעת הרשות, מבחינת ביטחון הציבור ושירות חיוני, לדעת הרשות, מבחינת קיום שירותי תחבורה ציבורית.

עידן יוסף: לכאורה לפי זה ניתן להתיר המון קווים – קווים לבתי חולים, יישובים כפריים, לא יהודים, כל מה שהמשרד סבור שהוא חיוני – אבל התקנה זאת היא הלבוש החוקתי של החוק הראשי והיא צריכה להיקרא בהתאם.

עידן יוסף: החוק הראשי אומר: איסור הפעלת אוטובוס ציבורי בימי מנוחה בקו שירות.

עידן יוסף: לעניין זה יתחשב השר, ככול שניתן, במסורת ישראל בכל הנוגע לאיסור תנועת כלי רכב בימי מנוחה.

עידן יוסף: בדברי ההסבר לחוק כתוב:

עידן יוסף: החוק המוצע בא להוסיף סמכות לשר התחבורה להפעיל תקנות בדבר איסור הפעלת אוטובוס ציבורי בימי מנוחה.

עידן יוסף: זאת אומרת, לא נאמר בדבר היתר.

עידן יוסף: משפט סיכום – כל התקנה היא למעשה לא חמישה סעיפים, כפי שנטען, אלא שלושה סעיפים.

עידן יוסף: היא מדברת על הגבלה, על "לא תיתן", אסור וכו'.

עידן יוסף: הייתי שמח להסביר בהרחבה, אבל כיוון שזמנכם קצר אני מודה לכם.

ינון אזולאי: תודה רבה.

ינון אזולאי: רועי שוורץ תיכון, נוע תנוע – תחבורה בשבת, בבקשה.

רועי שוורץ תיכון: שלום רב.

רועי שוורץ תיכון: קודם אני רוצה לדבר על כך שמבחינה מספרית נמסרו קצת נתונים שאינם נכונים.

רועי שוורץ תיכון: במדינת ישראל בין 69 ל-75 אחוזים מהציבור היהודי מעוניין בתחבורה בשבת.

רועי שוורץ תיכון: זה אומר שאם כוללים את הציבור הערבי מדובר על כ-80% מהמדינה שמעוניין בתחבורה בשבת.

משה ארבל: בגלל זה ברמת גן סגרו את זה, נכון?

משה ארבל: ובגלל זה בירושלים זה לא עבד?

רועי שוורץ תיכון: אדוני, אני הפעלתי תחבורה בשבת גם ברמת גן וגם בתל אביב.

משה ארבל: וגם בטבריה, רון קובי הידוע, שהפעיל תחבורה ציבורית בשבת.

רועי שוורץ תיכון: אין לי מושג מה קרה במקומות שאני לא הפעלתי, אבל במקומות שאני הפעלתי משרד התחבורה היה שמח שתהיה לו תפוסה גבוהה כמו אצלנו.

רועי שוורץ תיכון: ברמת גן לא היה לנו מספיק מקום באוטובוסים והבאנו הרבה אוטובוסים.

רועי שוורץ תיכון: ספציפית בקורונה יש בעיות עם זה, כי אסרתם נסיעה לבילויים ולכן אנשים לא יוצאים מהבית בשבת.

ינון אזולאי: הרווח כולו שלהם שהם לא יוצאים מהבית בשבת, הם עם המשפחה קצת.

רועי שוורץ תיכון: אני חושב שאני היחיד בחדר שנפגש עם ראש מועצת משגב כדי לדון על יותר תחבורה בשבת במשגב.

רועי שוורץ תיכון: תושבי משגב מעוניינים בתחבורה בשבת וצריך לקחת זאת בחשבון.

רועי שוורץ תיכון: דבר שלישי, דיברנו על הסעיפים בחוק.

רועי שוורץ תיכון: הסעיפים בחוק הם בתנאי, או, ולא וגם.

רועי שוורץ תיכון: הרי אין לנו קו שמשרת גם יישוב כפר, גם יישוב ערבי, גם בית חולים, גם חיוני וכד'.

רועי שוורץ תיכון: הקו שמופעל ליישוב כפרי אינו צריך להיות חיוני לפי תקנות התעבורה.

רועי שוורץ תיכון: אם אנחנו מעוניינים לבטל קווים שאין בהם נוסעים, שאני הכי בעד, יש להפעיל זאת גם ביום חול וגם בשבת, וכן צריך לבצע בדיקה פוזיטיבית גם בשבת לקווים שצריכים להפעיל אותם ואינם מופעלים כיום.

רועי שוורץ תיכון: האם משרד התחבורה מבצע היום בדיקה פוזיטיבית איזה קווים לא מופעלים כיום וצריך להפעיל אותם?

רועי שוורץ תיכון: אם כן, אני מאוד בעד.

רועי שוורץ תיכון: אנחנו ארגון שמטרתו תחבורה בשבת, אבל אנחנו לא מעוניינים בקווים ריקים לא בשבת ולא ביום חול - - -

ינון אזולאי: וגם כשזה נוגד את החוק.

ינון אזולאי: גם כשזה נוגד את החוק, אתם בעד להפר את החוק.

רועי שוורץ תיכון: אנחנו לא מפירים את החוק.

רועי שוורץ תיכון: אם יש למישהו טענות כלפי החוק, אני אשמח להיפגש איתו.

רועי שוורץ תיכון: אנחנו נשמח לפעול ביחד כדי לשתף פעולה כדי לשנות אותו, אבל כרגע הקווים תואמים לחוק.

רועי שוורץ תיכון: מי שלא מסכים עם זאת מוזמן לגשת לבתי המשפט הנכבדים שלנו.

ינון אזולאי: שנבחרו שם 61 שופטים בשתי דקות לכל שופט, אם אלה בתי המשפט.

ינון אזולאי: תודה.

רועי שוורץ תיכון: לסיכום, רוב הציבור הישראלי מעוניין בתחבורה בשבת וצריך לעשות בדיקות גם בשבת וגם ביום חול.

רועי שוורץ תיכון: תודה רבה.

ינון אזולאי: תודה.

ינון אזולאי: לורה ורטון, מועצת העיר ירושלים, בבקשה.

לורה ורטון: אני לא יכולה שלא להתייחס למה שיצחק פינדרוס אמר לגבי מה העם היהודי ומה יש לנו כאן.

לורה ורטון: אנחנו בית לאומי לעם היהודי ולא שום דבר אחר.

לורה ורטון: אם יש אנשים דתיים, זכותם להתפלל ולעשות כרצונם, אבל זה לא קשור למדינה וזה לא באחריות המדינה, ודאי אין למדינה זכות לכפות דת על אף אחד.

ינון אזולאי: אבל מי שהגיע לארץ ישראל וגר בה יודע שהערך העליון שלנו זה שבת.

לורה ורטון: סליחה, אני קיבלתי רשות דיבור - - -

ינון אזולאי: רק להזכיר לך שאני היושב-ראש ואני נותן לך את רשות הדיבור.

לורה ורטון: אז אני אגיד שאנחנו לאום ומי שרוצה לקיים מצוות, אז בבקשה.

משה ארבל: דיברנו פה על קיום הוראות החוק, גברתי, לא על קיום מצוות.

משה ארבל: דבר המחוקק ברור וכל עוד לא שינית אותו, וכנראה שהוא לא השתנה – הוראות החוק הן ברורות.

לורה ורטון: כל הסקרים אומרים שיותר מ-70% מהציבור היהודי רוצה תחבורה בשבת.

לורה ורטון: גם לגבי הרכב האוכלוסייה – 40% חילונים מוצהרים ועוד 20% אינם יהודים, כך שיש רוב ברור גם בלי לעשות שום סקר.

לורה ורטון: היו כמה הערות לגבי "שבוס".

לורה ורטון: אני גאה להיות יושבת-ראש והמייסדת.

לורה ורטון: אני חייבת להגיד שאני לא יודעת מאיפה יצחק פינדרוס חשב שאין ביקוש, כי יש ביקוש, היה ביקוש.

לורה ורטון: פעלנו בירושלים מ-2015 ועד הקורונה, וגם בין לבין, בין הסגרים השונים.

לורה ורטון: לא רק זה, השירות שנתנו הוא שירות פרטי, מכיוון שהמדינה בעיניי מתרשלת ולא נותנת תחבורה ציבורית.

לורה ורטון: התחבורה השיתופית שסיפקנו רק התרחבה והתפשטה בכל הארץ ועד היום יש לנו בקשות מערים שונות ברחבי הארץ, מהדרום ועד הצפון.

לורה ורטון: אני שמחה שהעלו את עניין החוק, אבל בעיניי הבעיה אינה רק שאין מספיק ביקוש, אלא שהמדינה לא פועלת על פי חוק ולא דואגת לקווים שיפעלו גם לבתי חולים.

לורה ורטון: אני, כחברה במועצת העיר, מקבלת פניות מאנשים שמתוסכלים על כך שאין להם איך להגיע לבתי החולים.

לורה ורטון: כאן אני אכניס שכל עניין של תחבורה הוא כמובן שירות שהממשלה והמדינה נותנת.

לורה ורטון: לכן זה לא אמור להיות רווחי או לא רווחי.

לורה ורטון: בוודאי שזה לא רווחי, יש סבסוד של יותר מ-50%, וזאת משום שזה שירות שהמדינה אמורה לתת.

לורה ורטון: זה עניין חברתי, כי הבעיה היא באמת בשבתות - - -

ינון אזולאי: תודה.

לורה ורטון: אני חושבת שהשיקול הכספי הוא לא השיקול הנכון.

לורה ורטון: צריך לבדוק ביקוש.

ינון אזולאי: גברת לורה ורטון, תודה רבה לך.

לורה ורטון: הקו היחידי שלא מפסיד כסף הוא קו - - -

ינון אזולאי: אני חושב ששנינו מסכימים – לפחות מהצד שלי – שהמדינה עוברת על החוק.

ינון אזולאי: כנראה שהמדינה באמת עוברת על החוק, אבל כמובן זה משום שהיא מפעילה את הקווים בשבת, דבר שנוגד את החוק.

לורה ורטון: לא, זה לא נגד החוק.

לורה ורטון: החוק מחייב, החוק דורש מהממשלה.

ינון אזולאי: תודה רבה.

ינון אזולאי: יהודה פואה, יושב-ראש ארגון "בצלמו", בבקשה.

יהודה פואה: שלום רב לכולם.

יהודה פואה: אני הבאתי את הנתון של ה-600 מיליון.

יהודה פואה: כבר כמה שנים אני עובד מאוד-מאוד קשה כדי שיפסיקו להפעיל את הקווים הריקים.

יהודה פואה: למעשה כבר לפני שלוש שנים ביקשתי לבדוק את כל הקווים בארץ, כמה נסיעות הם עשו כמה נוסעים נסעו בהם.

יהודה פואה: חילוק של כמות הנוסעים בכמות הנסיעות הוביל למספר העגום של 130 קווים שנוסעים בהם פחות מנוסע אחד; 490 קווים שנוסעים בהם פחות מחמישה נוסעים.

יהודה פואה: אני חייב להבהיר שכשאומרים "נוסע" או "חמישה נוסעים", זה לא אומר שנוסע נסע את כל הקו.

יהודה פואה: יכול להיות קו שעובר בעשרה יישובים, ביישוב האחרון אנשים עולים עליו ואז אנחנו נגיד שיש בקו הזה הרבה נוסעים.

יהודה פואה: הבעיה המרכזית שבגינה נוצר הדיון הזה הוא שמשרד התחבורה לא מבצע בכלל בדיקה מה קורה עם הקווים שהוא מפעיל.

יהודה פואה: הוא מפעיל קווים, הוא עשה פריסה ארצית והוא לא בודק איפה צריך ואיפה לא צריך.

יהודה פואה: אז נוצר מצב שבמקומות מרכזיים כמו תל אביב וירושלים יכולים לראות קווים מפוצצים, קווי סרדינים, שממוצע הנוסעים בהם בשנה הוא 70, כי יש קו ארוך, עולים בהתחלה ועולים בסוף, ויש המון נסיעות שאנשים קשה להם לעלות עליהם והם נשארים בתחנות, ומצד שני קווים ריקים לחלוטין.

יהודה פואה: אם הייתה ביקורת כל הזמן לבדוק באיזה תחנה עולים ובאיזה תחנה לא עולים, מי צורך את הקו, אפשר להגיד בפופוליזם מצוין שצריך להגיע קו לכל יישוב.

יהודה פואה: אני בא מהפריפריה, אני שמח שבוועדה חברים גם אלעזר שטרן ממצפה הושעיה וגם אופיר סופר מטפחות, הם מכירים את הסוגיה הזאת.

יהודה פואה: הם רואים את הקווים שמגיעים ליישוב שלהם, באים וחוזרים, באים וחוזרים.

יהודה פואה: אם יש צורך – צריך להפעיל את הקו.

יהודה פואה: אבל אם הפעלנו את הקו כבר כמה שנים והציבור לא משתמש בו, אז אין שום סיבה להפעיל את הקו הזה, צריך לסגור את הקווים האלה.

יהודה פואה: צריך גם לייעל קווים – יכול להיות גם יישוב שהורס קו.

יהודה פואה: אם יש קו שנוסע ממקום טוב למקום טוב ובדרך הוא מבזבז עשר דקות או חמש דקות בכניסה לאיזה מקום שאף אחד לא צריך אותו, אז המקום הזה הורס את הקו, מבטל את כל הקו.

יהודה פואה: אני גר בעפולה, ליד הבית שלי יש בית עלמין, מנכ"ל משרד התחבורה דיבר על זה, הקו נוסע לבית העלמין, חוזר מבית העלמין, נוסע וחוזר, נוסע וחוזר, אף אחד לא עולה עליו.

יהודה פואה: אתה חושב שבית עלמין צריך קו?

יהודה פואה: בסדר.

יהודה פואה: תכננת את הקו הזה?

יהודה פואה: בסדר.

יהודה פואה: הפעלת אותו שלוש שנים – בסדר.

יהודה פואה: די, כמה אפשר להפעיל את הקו הזה.

יהודה פואה: אני קורא לוועדה להפסיק לממן למשרד התחבורה תקציבים לנסיעות ציבוריות, שום תקציב, שום דבר – ואני נוסע המון בתחבורה ציבורית – עד שאין בקרה.

יהודה פואה: כל הזמן צריך בקרה, צריך לבדוק מה קורה.

יהודה פואה: אי אפשר להפעיל קו ולהמשיך להפעיל אותו על טייס אוטומטי שלוש שנים.

ינון אזולאי: יהודה פואה, תודה רבה.

ינון אזולאי: מיטל להבי, סגנית ראש העיר תל אביב.

ינון אזולאי: בקצרה, בבקשה.

מיטל להבי: תן לי צ'אנס, אל תגיד לי "בקצרה" כבר במשפט הראשון.

מיטל להבי: תודה לך, היושב-ראש, טוב שיישמעו קולות.

ינון אזולאי: אגב, את יכולה לוותר על הזכות, אם זה כל כך לא טוב.

מיטל להבי: אמרתי תודה רבה.

מיטל להבי: אני שמחה שאתה מאפשר לי לדבר.

מיטל להבי: אם נלך לפי הכותרת של הנושא "לבטל קווים ללא ביקוש וללא הצדקה" – אני רק מעירה, אנחנו נמנע שירות מהפריפריה ומאוכלוסיות מוחלשות ולמעשה ניתן רק מענה לביקושים?

מיטל להבי: אנחנו בתל אביב או במרכז הארץ נרוויח, ולא זו הכוונה.

מיטל להבי: אני חושב שהיכן שיש ביקושים דלילים, לפני שמבקשים לקפל אותם, צריך לדבר על פתרונות אולי שאינם אוטובוסים של 60-50 אנשים, אלא רכבים שמשרתים לפי ביקוש.

מיטל להבי: כמובן שאני מצטרפת לכל מי שאמר שאספקת תחבורה 24/7 היא חברתית, היא סביבתית, ואני מוסיפה גם את הנימוק של פיקוח נפש, לפחות באזורים שלנו, שמי שמתנייד צריך את זה גם לצורכי ביקור חולים וגם לצורכי טיפול.

מיטל להבי: יש MRI שעובד 24 שעות ביממה, שבעה ימים בשבוע, וגם הנוער הצעיר.

מיטל להבי: אם אנחנו רוצים לתת מענה רק לפי צורך, אז אני אומרת שיש הרבה צורך בתל אביב.

מיטל להבי: הצורך הוכח, הביקוש הוכח, 14,000 נוסעים מדי סוף שבוע בפרויקט "נעים בסופש" של תל אביב יפו.

מיטל להבי: אבל אני גם אציין בפניכם שפנינו מספר פעמים לשר התחבורה וביקשנו ממנו להפעיל את הסעיף הזה 386, מפני שיש לנו קווים כמו קו 9 שעובר דרך בית החולים איכילוב ואינו פועל בשבת; קו 7 ממסוף וולפסון שעובר ליד איכילוב וליד וולפסון ואינו פועל בשבת; גם קו 25.

מיטל להבי: יש לנו שלושה בתי חולים – אסותא, איכילוב ווולפסון.

מיטל להבי: יש לנו גם צורך להגיע לתל השומר.

מיטל להבי: פנינו לשר התחבורה ואמרנו לו: תפעיל בבקשה את התקנה, תן לנו על בסיס הזכות שלנו לקבל שירות לבתי חולים וליישוב או לחלק המעורב של יפו בתוך תל אביב, תן לנו פתרונות תחבורה.

מיטל להבי: אנחנו חושבים שניתנים מעט מדיי פתרונות תחבורה לצרכים הרבה יותר גדולים מכפי שאתם רואים וחווים.

ינון אזולאי: תודה רבה.

ינון אזולאי: אני חייב להדגיש, בהמשך לדברים שנאמרים פה, אנחנו בעד תחבורה ציבורית בפריפריה, אנחנו בעד קיום החוק.

ינון אזולאי: אני גדלתי בפריפריה, בעכו, ואף אחד לא ילמד אותי מה זה פריפריה.

ינון אזולאי: אנחנו בעד קיום החוק ובעד שבת, שבת המלכה, ערך ראשון במעלה במדינה יהודית.

מיטל להבי: הלכה למעשה מציעים פה לצמצם את השירות לפריפריה.

מיטל להבי: זה מה שמציעים פה.

ינון אזולאי: תודה רבה לך.

ינון אזולאי: אליה מימון, פורום השבת הציבורית, בבקשה.

אליה מימון: אני מבקש לחלק את דבריי לשניים.

אליה מימון: נראה שהדיון הולך ובורח למקומות לא נכונים, כמו שעשתה פה תמר זנדברג וכמו שעשו פה אחרים.

אליה מימון: צריך לחלק בין העניין החוקתי לבין – כמו שאמר חבר הכנסת ארבל, בצדק – העניין הספציפי שבו עוברים על החוק, על תקנות התעבורה.

אליה מימון: תקנות התעבורה הן על בסיס חוק מסוים ועל החוק הזה עוברים.

אליה מימון: זו המטרה של הוועדה עכשיו – העניין החוקתי.

אליה מימון: לאום, דתי וכו', יש הרבה מה לומר על זה.

אליה מימון: מספיק לומר שהשופטת דליה דורנר הגדירה את השבת כערך לאומי לישראל; מספיק להגיד שהשופט ברק אמר שהשבת היא ערך – נטלת את השבת, נטלת את נשמתה של היהדות.

אליה מימון: אלה לא דברים שאנחנו ממציאים וזה לא רק עניין דתי.

אליה מימון: לעניין התחבורה הספציפית – מדובר על עבירה על החוק.

אליה מימון: כמו שהתייחס לזה רועי שוורץ, מנוע תנוע, בעבירה על החוק לא מתעסקים רק באמצעות פניות לבית משפט, שזה המוצא האחרון, קודם כול יש את הכנסת שצריכה לוודא שהממשלה והכנסת מקיימות את החוק.

אליה מימון: הן הראשונות שצריכות לקיים את החוק, וזה הדבר שאנחנו דורשים פה.

אליה מימון: כמה נקודות לחוק הספציפי שאנחנו חושבים שעוברים עליו.

אליה מימון: כפי שאמר חבר הכנסת ארבל, השרה הודיעה במפורש שזה מה שקורה וכמו שאמר מנכ"ל משרד התחבורה.

אליה מימון: הייתה מדיניות ארוכת שנים שהשתנתה בשנים האחרונות.

אליה מימון: המדיניות הייתה שמנסים לצמצם – זו המדיניות, זה החוק, אלה התקנות – את התחבורה הציבורית בשבת.

אליה מימון: כן, השבת היא משהו מיוחד, כך על פי החוק.

אליה מימון: כל הטיעונים האלה שאם מנסים לצמצם אז בואו נצמצם תמיד, ואם כבר אתם מדברים על קווי רפאים אז בואו נבדוק קווי רפאים בכל ימות השבוע – זה טיעון לא נכון, כיוון שהטיעון שלנו מדבר על החוק.

אליה מימון: החוק מתייחס בצורה ספציפית לשבת, צמצום דווקא בשבת.

אליה מימון: יכול שתרצו לצמצם בדברים אחרים בימי חול – זה לא הדיון כרגע.

אליה מימון: הדיון כרגע הוא על החוק שאומר שבשבת צריך לצמצם.

אליה מימון: המדיניות ארוכת השנים הזאת השתנתה, את זה אנחנו רוצים לברר ועל זה אנחנו רוצים לעמוד.

אליה מימון: מתייחסים לסטטוס קוו, כפי שאמר חבר הכנסת ארבל בצדק, משנת 1991 ולא מהשנים האחרונות.

אליה מימון: קווים נוספו משנת 2010, קווים השתנו, היו מספרים של קווים שלפי הסטטוס קוו היו מיועדים להמשיך לעבוד והמפעילים שלהם השתנו, אבל בגלל שזה המספר של הקו – זה מה שנשאר.

אליה מימון: צריך לקבוע סף שבשבת יהיה שונה מיום חול, ושוב רק לפי התקנות.

אליה מימון: כל המצב הזה הביא לאפליה ברורה של אנשים ששומרים את השבת.

אליה מימון: אני, כאדם פרטי שמנסה לצאת במוצאי שבת, לפעמים לא יכול לעלות לאוטובוס כיוון שהוא מפוצץ.

אליה מימון: ולמה?

אליה מימון: כיוון שבשבת עוברים אוטובוסים אחרים ומפעילי התחבורה הציבורית לא שולחים מספיק קווים במוצאי שבת.

אליה מימון: מבחינתם הם שלחו מספיק קווים.

אליה מימון: על הדבר הזה אנחנו עומדים ומבקשים לתקן.

אליה מימון: תודה רבה.

משה אבוטבול: משרד העבודה לא שלחו נציג מטעמם?

משה אבוטבול: אנשים עובדים ביום שבת, אפילו אם ערבים שעובדים בשבת, ולא מתייחסים לנושא הזה?

משה אבוטבול: משרד העבודה ביקש להגיב?

ינון אזולאי: יכול להיות שלא ביקשנו את התייחסותם.

משה אבוטבול: חבל מאוד, כי הם צריכים לתת תשובות על חלק מהדברים.

ינון אזולאי: אני מציע שנבקש תשובות בעניין הזה גם ממשרד העבודה והרווחה.

רן שדמי: אני ממלא-מקום מנהל הרשות הארצית לתחבורה - - -

משה ארבל: אני מבקש לציין לפרוטוקול ולברך אתכם על הרפורמה הגדולה מאוד שאתם עושים בבני ברק, כמדומני זה נקרא "נוע תנוע", עבודת קודש.

משה ארבל: זה לא מובן מאליו, תבורכו.

רן שדמי: תודה רבה.

רן שדמי: אין לי הרבה להוסיף מעבר למה שאמר המנכ"ל.

רן שדמי: אנחנו מקפידים לשמור על הסטטוס קוו ואחת לתקופה בוחנים אם אפשר לשנות, בעיקר בימי שישי ואולי להקדים את הנסיעות כדי שלא ייכנסו לשבת.

רן שדמי: אנחנו מטפלים בזה באופן שוטף.

רן שדמי: לגבי כפילות קווים – אנחנו עושים כל הזמן בדיקה של הקווים שלנו.

רן שדמי: רק בשנה האחרונה 10% מהקווים שונו על מנת לשפר את השירות, כך שייסעו בהם יותר נוסעים.

רן שדמי: ועדיין, צריך לזכור שבאזורי הפריפריה, באזורי ספר, תמיד מספר הנוסעים יהיה קטן, בשעות הלילה מפסיקים את השירות.

רן שדמי: אם הבדיקה היחידה שתהיה תהיה מספר הנוסעים, כמובן שלא יהיה שירות לא ב-12 בלילה ולא ב-11 בלילה, כי ברור ששם מספר הנוסעים מועט.

רן שדמי: יש אלמנט חשוב מאוד – לתת שירות שוטף לאורך רוב שעות היום.

משה ארבל: כולנו תמימי דעים בנושא הזה, אין מחלוקת.

משה ארבל: השאלה היחידה היא למה ניתן היתר בשבת.

רן שדמי: המנכ"ל אמר - - -

ינון אזולאי: הוא אמר שהוא יחזיר לנו תשובה לגבי ההיתר.

רן שדמי: לתת שירות ביישובי ספר בשבת אפשרי לפי ההגדרה בחוק.

רן שדמי: אנחנו בודקים את עצמנו כל הזמן אם צריך או לא צריך, מתי וכו'.

רן שדמי: שוב, לגבי קו 42 הספציפי – יש נסיעה שבשעון קיץ בלבד יוצאת קצת לפני צאת השבת, כדי שיוכלו להגיע לקווי שירות אחרים - - -

משה ארבל: עם נוסע אחד.

משה ארבל: שים את זה על השולחן.

רן שדמי: אבל זה יישוב ספר.

משה ארבל: לא.

משה ארבל: ספר לא עומד בפני עצמו.

משה ארבל: תראה את התקנה – התקנה וגם החוק הראשי מחייבים בסופו של דבר, בהינתן שמדובר על ימי המנוחה, לשקול את השיקול של הצורך.

משה ארבל: ספר לא עומד בפני עצמו כשאין צורך.

משה ארבל: ספר זה אחד ממכלול השיקולים שנשקלים, לפי קביעת המחוקק.

משה ארבל: המנכ"ל רצה להכניס את זה לסטטוס קוו שלפני 1991 וזה לא נכון.

משה ארבל: לכן אני טוען שזה לא עומד בפני עצמו אם אין צורך.

משה ארבל: בהינתן שזה ספר ויש נוסע אחד או שני נוסעים, כפי שכתבה השרה, אז אין צורך.

רן שדמי: אני לא בטוח שזה הנתון היחיד שצריך לשקול.

ינון אזולאי: תני פרנק, ראש תחום דת ומדינה, תנועת נאמני תורה ועבודה, בבקשה.

תני פרנק: תודה רבה על זכות הדיבור, תודה רבה על הדיון החשוב.

תני פרנק: אני חושב שכל דיון שעוסק בערכה של השבת מכל הכיוונים ומכל הצדדים, וזה שיש כאן חברי כנסת נוספים שבאו והתבטאו, זה דבר חשוב וטוב.

תני פרנק: אנחנו, כתנועה שפועלת לחיזוק מעמד השבת בחברה הישראלית ובאופן כללי גם בציונות הדתית, בעד למצוא כל פתרון שיביא להסכמה.

תני פרנק: כרגע אין הסכמות על השבת, וזה מה שמפלג בינינו, זה מה שגורם לנו להגיע לדיונים האלה.

תני פרנק: אני מסתכל על נקודת המאקרו – אני לא נכנס למקרה הספציפי של ההפרה במקרה הזה, תעשו מה שאתם מבינים ואיך שאתם יודעים לעשות – ואני רוצה לומר על העיקרון, לשקול לאפשר יותר מקום לרשויות המקומיות בקביעת הסוגיה הזאת של תחבורה ציבורית בכלל ותחבורה ציבורית בשבת בפרט.

תני פרנק: שוב, בהסכמה, כל קהילה ומה שמתאים לה.

תני פרנק: אני חושב שהדבר הזה בסוף רק יגביר ורק יחזק את מעמד השבת בישראל.

תני פרנק: תודה לכם.

ינון אזולאי: תודה רבה.

ינון אזולאי: אני מבקש לסכם.

ינון אזולאי: הוועדה שמעה את הודעת מנכ"ל משרד התחבורה כי קו 42 של נתיב אקספרס ממשגב לכרמיאל לא פועל בשבת.

ינון אזולאי: הוועדה מבקשת ממשרד התחבורה להעביר לוועדה התייחסות כתובה לשאלת החוקיות הכללית של קו 42 ורשימת הקווים שקיבלו היתר לנסוע בשבת.

ינון אזולאי: הוועדה לא השתכנעה מהעמדה שהציג משרד התחבורה כאילו יש בתקנה 386א לתקנות התעבורה כדי להתיר פעילות קווים שלא היו קיימים או שפעילותם נאסרה במועד חקיקת החוק ואף רואה זאת בחומרה שהיא משתמשת – אני חושב שכהפרה בוטה – בתקנה.

ינון אזולאי: הוועדה מודה לחבר הכנסת משה ארבל ואופיר סופר על העלאת הנושא וכן למשתתפים בדיון.

ינון אזולאי: וכן ליושב-ראש שדולת השבת חבר הכנסת משה אבוטבול - -

משה אבוטבול: אני מודה לך על הזכות, אדוני.

ינון אזולאי: - - ולכל הנוגעים בדבר על האור ששפכו לגבי האופן שבו יש להבין את התקנה כהמשך ישיר לתיקון החוק שנועד לצמצם את הפעילות.

ינון אזולאי: הוועדה מורה למשרד התחבורה לתקן את הליקויים באופן הבא: קווים שהורשו לפעול לפי תקנת המשנה הראשונה: 1.

ינון אזולאי: ייבחן אם ההיתר משרת את התכלית המקורית שלשמו הוא ניתן מלכתחילה; 2.

ינון אזולאי: אם קיימות חלופות, כגון מוניות שירות; 3.

ינון אזולאי: אם קיימות חלופות סבירות לשומרי שבת, ואם ביקוש נמוך, בדגש על תקופת משבר הקורונה, מצדיקה את דחיית הנסיעה לצאת השבת או הקדמתה.

ינון אזולאי: יותר מכך, אני לא חושב שיש משהו שיכול – כשאנחנו מדברים דווקא על הקווים החיוניים, כמובן קווים שאינם חיוניים ולא הותרו אין שום ספק שהם אינם צריכים לפעול בכלל.

ינון אזולאי: מבחינתנו זו הפרה של התקנה.

ינון אזולאי: קווים שהורשו לפי תקנת המשנה השנייה – יש לוודא כי הקו אכן פעל לאורך השבת במועד הנקוב בתקנה ולא חורג מכך והמשך הפעלת קו הנסיעות ללא ביקוש שפעל במועד התיקון ייבחן בהתאם למבחנים התחבורתיים המקובלים.

ינון אזולאי: הווי אומר שמשרד התחבורה יבחן מפעם לפעם את הנושא ולא ייתן את זה כהוראה קבועה.

ינון אזולאי: אני חושב שצריך להביא את זה לבחינה, במיוחד כאשר יש פניות כאלה, ולבדוק אם הקו ממשיך עדיין להיות חיוני.

ינון אזולאי: אני רוצה להדגיש שאנחנו בעד הפריפריה, חיבור הפריפריה למרכז, והייתי אומר שהמרכז יבוא לפריפריה.

ינון אזולאי: זה חשוב לנו מאוד, אבל כמו שאמרנו בהתחלה, השבת היא ערך עליון, היא חשובה לנו.

ינון אזולאי: הוועדה מבקשת ממשרד התחבורה להעביר לה בכתב את רשימת הקווים שניתן להם היתר לפעול בשבת והנימוק להכללתם ברשימה.

ינון אזולאי: אני מודה לכל המשתתפים ומאחל לכולם שתהיה לנו שבת שלום ומבורכת.

משה אבוטבול: צריך להדגיש שיש הסכמה אצל כולם שצריך לצמצם את התחבורה הציבורית בשבת.

משה אבוטבול: זה מה שמופיע בחוק.

משה אבוטבול: צריך לומר שיש קונצנזוס בנושא.

ינון אזולאי: אני חושב שכאשר יש לפנינו נתון של 600 מיליון שקל, יש לומר שזה כסף שיכול להיות מועבר לדברים אחרים.

ינון אזולאי: יחד עם זאת, אנחנו נחזק את הפריפריה.

ינון אזולאי: תודה רבה למנהלת הוועדה ולכל מי שהשתתף בדיון.